病起見缾中蠟梅偶書
作者：張鎡
朝代：宋

paragraphs: 南湖地勝無凡木，只說寒梅誇不足。
四般風韻兩般高，黄如蜂蠟白如玉。
餘品緗紅亦總嘉，早開最喜黄白花。
去年樹下看不厭，吟興被壓空長嗟。
今冬一病恰半月，未暇尋梅踏殘雪。
數枝蠟蕊忽先來，吹香大慰經年別。
道人不作羣兒癡，三嗅喚醒勝良醫。
黄絹幼婦語難辨，一默自有無窮詩。
此機亦似維摩老，何曾真難文殊倒。
從茲不病是談禪，命花却爲金色仙。